
MILITĀRI PUBLISKO ATTIECĪBU DEPARTAMENTS
PRESES NODAĻA

Informācija presei
31.10.2018.

Zemessardzei izveidots vienotais pieteikšanās tālruņa numurs - 1811
Lai vienkāršotu pieteikšanos dienestam Zemessardzē un veicinātu atgriezenisko saiti ar iedzīvotājiem, darbu sācis Zemessardzes vienotais diennakts tālruņa numurs - 1811.
“Mēs apzināmies, ka ne vienmēr iedzīvotājiem ir iespēja atbraukt līdz tuvākajam Zemessardzes bataljonam, lai iegūtu sev interesējošo informāciju par dienestu Zemessardzē  un uzreiz saņemtu atbildes. Vienota pieteikšanās tālruņa līnijas izveide ir lieliska iespēja efektīvi sniegt informāciju Latvijas pilsoņiem, kuri vēlas dot savu pienesumu mūsu valsts aizsardzībā”, ar gandarījumu uzsver Zemessardzes komandieris brigādes ģenerālis Ainārs Ozoliņš. “Mums ir ko piedāvāt ikvienam Latvijas pilsonim neatkarīgi no dzīvesvietas un līdzšinējās pieredzes, tāpēc aicinām Latvijas pilsoņus aktīvi izmanot šo iespēju, zvanīt un gūt izsmeļošu informāciju par iespējām, ko piedāvā Zemessardze,” aicina Zemessardzes komandieris.  
Zemessardze ir lielākā Nacionālo bruņoto spēku struktūra un teritoriālās aizsardzības pamats. Zemessardzē uzņem Latvijas pilsoņus, kuri sasnieguši 18 gadu vecumu, bet nav vecāki par 55 gadiem. Informācija, par prasībām uzņemšanai Zemessardzē, ir atrodama Zemessardzes mājas lapas www.zs.mil.lv sadaļā - Prasības uzņemšanai Zemessardzē. 
[bookmark: _GoBack]Zemessardze dod iespēju Latvijas pilsoņiem brīvprātīgi kalpot savai valstij, rūpējoties par tās drošību un aizsardzību. Zemessardze ir izaicinājums ikvienam pilnveidot sevi, iegūstot jaunas zināšanas, organizēti un saturīgi pavadīt brīvo laiku, iepazīstot jaunus draugus un domubiedrus, veicināt savas pašapziņas izaugsmi, kopīgi darbojoties vienotā komandā Latvijā un ārvalstīs. 
Pārliecība par tautas pašaizsardzības organizācijas nepieciešamību radās 1991. gada barikāžu dienās. Šo gadu laikā Zemessardze ir izveidojusies par skaitliski lielāko Nacionālo bruņoto spēku struktūru un valsts aizsardzības pamatu. Zemessardze dod iespēju Latvijas Republikas pilsoņiem brīvprātīgi kalpot savai valstij, rūpējoties par tās drošību.
Video par dienestu Zemessardzē: https://youtu.be/jMcnpL8Fskk 

Uzzini vairāk par pieteikšanos Zemessardzei:
Zvani:  1811
Raksti: esizemessargs@mil.lv 
Ieskaties: www.zs.mil.lv. 

